b'\n_START_ARTICLE_\nMr. Olympia\n_START_PARAGRAPH_\nMr. Olympia este un concurs interna\xc8\x9bional de culturism organizat anual de c\xc4\x83tre Federa\xc8\x9bia Interna\xc8\x9bional\xc4\x83 a Culturi\xc8\x99tilor (IFBB). C\xc3\xa2\xc8\x99tigarea titlului este considerat cel mai important rezultat \xc3\xaen domeniul culturismului profesionist. Concursul a fost creat de Joe Weider pentru a oferi campionilor mondiali \xc8\x99i continentali ai diferitelor federa\xc8\x9bii de culturism din anii \'60 ocazia cuceririi unui nou titlu. Primul concurs Mr. Olympia a avut loc la New York \xc3\xaen 18 septembrie 1965. Edi\xc8\x9bia din 2006 s-a desf\xc4\x83\xc8\x99urat pe 30 septembrie la Las Vegas. _NEWLINE_Campionul din 1965, Larry Scott, a primit ca premiu o coroan\xc4\x83 \xc8\x99i suma de 1000 dolari. Campionul din 2009, americanul Jay Cutler, a primit al\xc4\x83turi de statueta Sandow \xc8\x99i medalie, un cec de 200 000 dolari._NEWLINE_\xc3\x8encep\xc3\xa2nd din anul 1980, exist\xc4\x83 \xc8\x99i o competi\xc8\x9bie paralel\xc4\x83 pentru femei, Ms. Olympia. De asemenea, din 1995 se organizeaz\xc4\x83 \xc8\x99i o variant\xc4\x83 fitness, Ms. Fitness Olympia, iar din 2003 \xc8\x99i un concurs de frumuse\xc8\x9be Ms. Figure Olympia.\n_START_SECTION_\nAnii \'60\n_START_PARAGRAPH_\nEdi\xc8\x9bia inaugural\xc4\x83 din 1965 a fost c\xc3\xa2\xc8\x99tigat\xc4\x83 de Larry Scott, cel mai renumit culturist american al acelei perioade. El a cucerit titlul \xc8\x99i \xc3\xaen 1966, dup\xc4\x83 care \xc8\x99i-a anun\xc8\x9bat retragerea din activitatea competi\xc8\x9bional\xc4\x83._NEWLINE_Sergio Oliva, supranumit "Mitul" a c\xc3\xa2\xc8\x99tigat primul s\xc4\x83u titlu \xc3\xaen 1967. Oliva \xc8\x99i-a ap\xc4\x83rat cu succes titlul \xc3\xaen urm\xc4\x83torii doi ani, iar speciali\xc8\x99tii consider\xc4\x83 c\xc4\x83 ar fi putut continua s\xc4\x83 domine culturismul profesionist dac\xc4\x83 nu ar fi ap\xc4\x83rut legendarul Arnold Schwarzenegger. Acesta a participat pentru prima oar\xc4\x83 la Mr. Olympia \xc3\xaen 1969, clas\xc3\xa2ndu-se pe locul secund, dup\xc4\x83 Oliva. De remarcat c\xc4\x83 edi\xc8\x9bia din 1969 a fost una din doar trei competi\xc8\x9bii la care Schwarzenegger nu s-a clasat pe locul \xc3\xaent\xc3\xa2i.\n_START_SECTION_\nAnii \'70\n_START_PARAGRAPH_\nArnold Schwarzenegger l-a \xc3\xaenvins pe Sergio Oliva la edi\xc8\x9bia din 1970. La 1,88m \xc8\x99i aproape 110kg, l-a egalat pe Oliva ca mas\xc4\x83 muscular\xc4\x83, iar arbitrii l-au considerat superior la definire \xc8\x99i densitate muscular\xc4\x83. Schwarzenegger \xc8\x99i-a ap\xc4\x83rat cu succes titlul \xc3\xaen urm\xc4\x83torii cinci ani, \xc3\xaenving\xc3\xa2ndu-l pe Oliva din nou \xc3\xaen 1972, dup\xc4\x83 care Oliva s-a retras din competi\xc8\x9biile IFBB. _NEWLINE_Concursul din 1975 a fost subiectul filmului "Pumping Iron", \xc3\xaen care al\xc4\x83turi de Schwarzenegger au ap\xc4\x83rut \xc8\x99i alte nume mari din culturism, \xc8\x99i anume Lou Ferrigno, Serge Nubret \xc8\x99i Franco Columbu (partenerul de antrenament al lui Schwarzenegger), care a cucerit titlul \xc3\xaen 1976._NEWLINE_Dup\xc4\x83 al \xc8\x99aselea titlu, \xc3\xaen 1975, Schwarzenegger \xc8\x99i-a anun\xc8\x9bat retragerea din activitatea competi\xc8\x9bional\xc4\x83._NEWLINE_Frank Zane a c\xc3\xa2\xc8\x99tigat edi\xc8\x9biile din 1977, 1978 \xc8\x99i 1979. De\xc8\x99i mai pu\xc8\x9bin masiv dec\xc3\xa2t campionii edi\xc8\x9biilor precedente, Schwarzenegger \xc8\x99i Oliva, Zane a excelat la simetrie, armonie and definire muscular\xc4\x83.\n_START_SECTION_\nAnii \'80\n_START_PARAGRAPH_\n\xc3\x8en 1980, Schwarzenegger a c\xc3\xa2\xc8\x99tigat o decizie foarte controversat\xc4\x83 a concursului. Mai mul\xc8\x9bi concuren\xc8\x9bi \xc8\x99i comentatori \xc8\x99i-au exprimat dezacordul cu decizia arbitrilor, bazat\xc4\x83 - sus\xc8\x9bin criticii - nu pe forma de concurs a lui Schwarzenegger (departe de forma sa de v\xc4\x83rf din anii \'70) ci pe popularitatea sa enorm\xc4\x83. \xc3\x8en urma acestei controverse, Mike Mentzer, clasat pe locul 4 , s-a retras din competi\xc8\x9bii, iar mai mul\xc8\x9bi concuren\xc8\x9bi, \xc3\xaentre care Frank Zane, clasat al doilea, \xc8\x99i Boyer Coe, clasat pe locul 4 (la egalitate cu Mentzer), au boicotat competi\xc8\x9biile IFBB timp de c\xc3\xa2\xc8\x9biva ani._NEWLINE_Anul urm\xc4\x83tor Franco Columbu a ob\xc8\x9binut o victorie la fel de controversat\xc4\x83, \xc3\xaen urma c\xc4\x83reia criticii au declarat c\xc4\x83 arbitrajul \xc8\x99i-a pierdut obiectivitatea \xc8\x99i c\xc4\x83 titlul se acord\xc4\x83 bazat pe renume \xc3\xaen loc de calitatea fizicului._NEWLINE_Chris Dickerson a c\xc3\xa2\xc8\x99tigat \xc3\xaen 1982, av\xc3\xa2nd un procentaj al gr\xc4\x83simii corporale extrem de redus; la 42 de ani el este cel mai v\xc3\xa2rstnic c\xc3\xa2\xc8\x99tig\xc4\x83tor al titlului._NEWLINE_Supranumit "leul libanez", Samir Bannout a ob\xc8\x9binut decizia \xc3\xaen 1983, de\xc8\x9bin\xc4\x83tor al unui fizic foarte simetric \xc8\x99i estetic. _NEWLINE_Av\xc3\xa2nd o mas\xc4\x83 muscular\xc4\x83 impresionant\xc4\x83, definire, simetrie \xc8\x99i separare, americanul Lee Haney a c\xc3\xa2\xc8\x99tigat primul din opt titluri consecutive \xc3\xaen 1984.\n_START_SECTION_\nAnii \'90\n_START_PARAGRAPH_\nLee Haney s-a retras din competi\xc8\x9bii dup\xc4\x83 ultimul s\xc4\x83u titlu Mr. Olympia \xc3\xaen 1991._NEWLINE_Englezul Dorian Yates, clasat al doilea \xc3\xaen 1991, a c\xc3\xa2\xc8\x99tigat titlul \xc3\xaen 1992, 1993, 1994, 1995, 1996 \xc8\x99i 1997. El a fost renumit pentru masa muscular\xc4\x83 impresionant\xc4\x83 \xc8\x99i densitatea ie\xc8\x99it\xc4\x83 din comun._NEWLINE_Dup\xc4\x83 retragerea lui Yates, \xc3\xaencep\xc3\xa2nd din 1998, Ronnie Coleman a cucerit statueta Sandow la urm\xc4\x83toarele opt edi\xc8\x9bii.\n_START_SECTION_\nAnii 2000\n_START_PARAGRAPH_\nAmericanul Ronnie Coleman \xc8\x99i-a continuat domina\xc8\x9bia \xc3\xaenceput\xc4\x83 \xc3\xaen 1998, fiind urm\xc4\x83rit \xc3\xaendeaproape de Jay Cutler, clasat al doilea la edi\xc8\x9biile din 2001, 2003, 2004 \xc8\x99i 2005. Jay a fost la un pas de c\xc3\xa2\xc8\x99tigarea titlului \xc3\xaen 2001 \xc8\x99i 2005, declar\xc3\xa2nd c\xc4\x83 nu se las\xc4\x83 p\xc3\xa2n\xc4\x83 c\xc3\xa2nd cucere\xc8\x99te statueta Sandow. El a reu\xc8\x99it \xc3\xaen final s\xc4\x83-l detroneze pe Coleman \xc3\xaen 2006, ob\xc8\x9bin\xc3\xa2nd numai voturi de locul I (punctaj maxim) de la to\xc8\x9bi arbitrii. Cutler a repetat victoria \xc3\xaen 2007, Coleman clas\xc3\xa2ndu-se abia pe locul patru. \xc3\x8en 2008 Cutler nu s-a prezentat \xc3\xaentr-o form\xc4\x83 suficient de bun\xc4\x83 pentru a repeta victoria \xc8\x99i s-a clasat pe locul al doilea \xc3\xaen urma lui Dexter Jackson. \xc3\x8en 2009 Cutler a \xc3\xaenchis gura criticilor prezent\xc3\xaend un fizic de ne\xc3\xaenvins \xc8\x99i ob\xc8\x9bin\xc3\xaend din nou titlul, \xc3\xaen timp ce Jackson s-a clasat abia pe locul 3.'